Line Barfod (EL), 2005-01-13:
Det er jo tydeligt fremgået af både denne debat og tidligere debatter om samme emne, at det, som denne regering har fokus på, ikke er det, som man lovede under sidste valgkamp, nemlig at man ville fjerne minuttyranniet og lave en langt bedre ældreomsorg.
Nej, det man i stedet gjorde, da man kom til magten med Dansk Folkeparti, og det, som man også nu er optaget af, er, hvordan man bedst muligt får private firmaer ind på markedet, hvordan man bedst muligt skaber en markedsgørelse af det socialområde, der handler om ældreomsorg.
Det er det, som man har lavet regler om, og det er det, som de ændringer, man lægger op til med det her forslag, drejer sig om, i stedet for at man ser på, hvad de ældres ønsker er, og hvad de ældres behov er.
Det, som vi kan se ude i kommunerne, er konsekvenserne af, at man ønsker, at ældreomsorg skal være en vare på linje med pølser og tomater og mange andre ting, og det er, at vi har fået minuttyranni og stregkoder.
De ting, som man indførte i industrien for en del år siden med tidsstudier og stregkoder og alt muligt andet, har man nu også fået i ældreomsorgen, dér, hvor man går ind og tager sig af mennesker.
Jeg håber meget, at vi får stoppet denne regering, før det breder sig til børneområdet, så pædagogerne i børnehaverne også skal sidde med en stregkodeaflæser og aflæse stregkoden, hver gang de har givet børnene et knus.
Jeg synes, det er utroligt, at man mener, at den slags metoder fra industrien også skal bruges, når vi snakker om omsorg for mennesker.
Vi synes langt hellere, man skulle se på: Hvad kan vi gøre for at skabe bedre omsorg for de ældre?
Derfor har vi fremsat et beslutningsforslag, som skal give kommunerne mulighed for lave nogle forsøg, hvor de ældre, hjemmehjælperne og kommunalpolitikerne sammen ser på, hvordan der kan skabes en ældreomsorg, der gør, at den enkelte ældre selv kan bestemme, hvilket tøj man har lyst til at tage på, hvornår man vil sove, hvad man gerne vil spise osv.
Vi synes, det ville være spændende at bruge nogle penge på den slags forsøg.
Vi mener også, der skal sættes fokus på, at der bør ansættes langt flere.
Som det tydeligt er fremgået af debatten i dag, er det, de ældre virkelig efterspørger, mere tid og mere omsorg, og faktisk er vi jo i den situation, at 800.000 mennesker er sat uden for arbejdsmarkedet.
Det ville ikke koste noget på de samlede offentlige budgetter, hvis en del af de 800.000 blev ansat til at tage sig af de ældre,
så der kunne komme langt flere ud til at hjælpe i hjemmene og yde ældreomsorg.
Det er klart, at der skal noget uddannelse til, og vi skal sikre, at de mennesker også får den.
Det koster noget, men til gengæld ville vi undgå den nedslidning, der i dag sker af de ansatte på ældreområdet.
Det nedbryder de ansatte, når de oplever, at de aldrig har tid nok til at gøre deres arbejde ordentligt, som det sker, når ældreomsorg laves om til industrialisering og betragter det at tage sig af mennesker som det samme som at producere pølser.
Det, vi kan se frem til, hvis denne regering og Dansk Folkeparti fortsætter, er en strukturreform med det erklærede formål at få endnu mere privatisering og endnu flere private firmaer ind på området.
Derfor håber vi meget, at vi snart får et valg og kan få et andet flertal, så vi i stedet for dette forslag, der tilgodeser firmaer, kan få en ældreomsorg, der tager udgangspunkt i mennesker og menneskers behov.
Som det sikkert tydeligt er fremgået, kan vi ikke støtte forslaget.